У вясновым лесе
*Леанід Дайнека*

Пойдзем, дзеці, у лес вясновы,

нібы ў дом вясёлы, новы.

Толькі тым, хто ў казку верыць,

лес свае адчыніць дзверы.

Там пад дубам зайчаняткі

дружна робяць фіззарадку,

там ваўкі яшчэ ад рання

сена косяць на сняданне.

Там з імпэтам і запалам

лось іграе на цымбалах,

там мядзведзь каля балота

рамантуе буслу боты.

Песні там і смех усюды.

Але ведайце, што цуды

толькі тым вясна пакажа,

хто не скрыўдзіць і мурашкі,

хто з прыродаю сябруе,

птушак і звяроў шануе.